text: "L'escala de l'enteniment" connecta la UPF amb els valors de Ramon Llull - home_upf - E-Notícies (UPF)
  "L'escala de l'enteniment" connecta la UPF amb els valors de Ramon Llull - home_upf
  L'escultura, fruit d'una donació de la Fundació Vila Casas, és obra de l'artista Alfonso Alzamora, i ha quedat instal·lada de manera permanent al campus de la Ciutadella, davant del nou edifici de la Fundació Pasqual Maragall.
  "És significatiu que una universitat tingui al seu campus la presència de Ramon Llull, considerat el pare de la xarxa, ja que va voler connectar les diferents disciplines científiques i crear una gramàtica del saber".
  Amb aquestes paraules s'expressava Amador Vega, catedràtic d'Estètica i Teoria de les Arts del Deparament d'Humanitats de la UPF i comissari de l'Any Llull a la Universitat, en el decurs de l'acte de presentació de la instal·lació escultòrica "L'escala de l'enteniment", obra de l'artista Alfonso Alzamora.
  Aquesta és la primera de les activitats organitzades per la UPF en el marc de l'Any Llull, que tenen com a nucli temàtic l'impacte i la fascinació que ha causat el pensador en el món artístic, i on la música, la dansa i les arts plàstiques hi tindran protagonisme. La voluntat de la Universitat és fer una contribució acadèmica i mediàtica a la commemoració del 700 aniversari de la mort de Ramon Llull (1232-1316), filòsof, poeta i visionari, un referent del diàleg interreligiós i intercultural i de la informàtica moderna.
  > Vídeo de l'acte publicat al Youtube
  L'acte de presentació de la instal·lació escultòrica, fruit d'una donació de la Fundació Vila Casas, i ubicada a l'àgora Jordi Rubió i Balaguer del campus de la Ciutadella, davant del nou edifici de la Fundació Pasqual Maragall, va tenir lloc ahir 30 de març, al migdia, a la sala de graus Albert Calsamiglia.
  Va estar presidit per Jaume Casals, rector de la UPF, i va comptar amb la presència de Santi Vila; conseller de Cultura de la Generalitat de Catalunya; Antoni Vila Casas, president de la Fundació Vila Casas; Amador Vega, comissari de l'Any Llull a la Universitat; Alfonso Alzamora, autor de l'obra; Núria Basi, presidenta del Consell Social de la UPF; Pelegrí Viader, secretari general de la Universitat; Javier Aparicio, delegat de Cultura, juntament amb familiars i amics de l'artista i altres membres de la comunitat universitària.
  La relació entre la universitat i el pensament de Ramon Llull, eix dels parlaments
  En el parlament d'obertura, el rector Jaume Casals va parlar de la importància de la relació entre la universitat i la cultura: "La UPF necesita ser una universitat catalana projectada al món. Per això necessitem ser més coneguts, i per aconseguir-ho, ens calen algunes coses que actuïn com a punt de referència", va afirmar.
  Seguidament, va prendre la paraula Alfonso Alzamora, molt satisfet per haver pogut portar a terme aquest projecte, que ell volia emmarcar en un entorn universitari, com és la UPF: "El meu somni s'ha fet realitat gràcies a Antoni Vila Casas, i també a la tasca de Pere Casanovas, l'artista que ha fet l'escultura al seu taller de Mataró".
  La projecció d'un vídeo, realitzat per la filla i l'esposa de l'artista, va servir durant l'acte per explicar el procés de creació i elaboració de l'escultura, així com el seu simbolisme.
  En la segona part de l'acte, Amador Vega va reflexionar sobre la gran vinculació que existeix entre els valors propis d'una institució acadèmica i Ramon Llull. Després d'exposar les diverses activitats que formaran part de l'Any Llull a la UPF, es va referir al fet que l'escultura, amb els seus vuit graons, simbolitza la interconnexió entre la ciència amb les arts i les persones: "El graó més baix, la pedra, té tanta dignitat com el graó més alt, representat per l''Àngel i Déu".
  A continuació va prendre la paraula Antoni Vila Casas, que va començar repassant la seva col·laboració al llarg dels anys amb la Universitat Pompeu Fabra, amb iniciatives com el màster en Comunicació Científica, Mèdica i Ambiental o l'Informe Quiral. "La tradició i la cultura és el que forja les senyals d'identitat d'un país", va afirmar. La seva fundació, amb el lema "salut i art", vol recuperar edificis antics i donar espais als artistes contemporanis, com és el cas d'Alfonso Alzamora.
  L'últim parlament va anar a càrrec de Santi Vila, que va celebrar que la UPF s'hagués afegit a la commemoració de l'Any Llull: "Aquesta iniciativa que avui ens reuneix fa palès que la universitat és permeable, sintonitzable amb el temps que li toca viure i amb l'agenda del moment", va apuntar. El conseller va fer esment dels diferents valors que va encarnar Ramon Llull i que entronquen molt bé amb la universitat, com ara l'ús de la raó i la força dels arguments per convèncer, l'ambició o la universalitat: "Un país modern sap que la cultura és una pota vertebradora de l'estat del benestar, que no només ha de tenir una funció assistencial", va reblar.
  Un camí de perfecció amb vuit nivells diferents
  A "L'escala de l'enteniment", Alfonso Alzamora (Barcelona, 1951) ha situat 36 cubs de ferro (cadascun d'ells representa una veritat essencial) en vuit nivells diferents, on el valor de l'espai ocupat i el desocupat són idèntics. Sobre una base quadrada de nou cubs, n'elimina un d'ells, en queden vuit, i des d'aquesta absència, comença a pujar. En el segon nivell hi ha set cubs, en el tercer, sis, i així, successivament.
  L'artista busca situar-se en una posició que li permeti comprendre el sistema del pensament lul·lià, tot copsant el seu aspecte simbòlic. Aixeca volums a partir d'una absència bàsica: hi ha una associació entre el fet de l'aixecar-se de la peça i l'ascens de l'enteniment per l'escala dels subjectes, però el que crida l'atenció és que l'ascens de l'escultura es fa des d'una sostracció.
  Segons Alfonso Alzamora, "L'escala de l'enteniment de Ramon Llull té vuit esglaons, cada un amb un valor filosòfic concret. Simbolitza un camí de perfecció, amb vuit fases ordenades, classificades, jerarquitzades en ordre ascendent. Una vegada completades ("enteses") amb èxit, haurien de dur-nos al coneixement de Déu". L'artista ha treballat des de fa temps en aquesta idea, com a una expressió plàstica d'una idea de Llull present en diferents llocs dels seus escrits, però principalment formulada en el seu llibre De ascensu et descensu intellectus (Montpellier, 1305).
  L'obra, inspirada en el sistema científic del filòsof medieval, ha estat donada a la UPF per la Fundació Vila Casas amb motiu de la celebració de l'Any Llull, i forma part de l'exposició "Alfonso Alzamora - L'escala de l'enteniment. Homenatge a Ramon Llull", que s'exhibirà a l'Espai Volart 2 de la institució cultural entre el 5 de maig i el 17 de juliol del 2016. Aquesta mostra també inclourà les obres "L'escala de l'enteniment II", "L'arbre de la ciència", "La porta de Llull", "L'escala de l'enteniment i una estudiant de filosofia", "Retrat imaginari de Ramon Llull", "Evangeli de Tomàs" i "Dona Ambrosio de Castello".
  Altres activitats organitzades per la UPF dins de l'Any Llull
  El programa d'actes organitzat per la UPF dins de l'Any Llull es completa amb dues propostes més al llarg d'aquest any 2016: d'una banda, una sessió pública d'un seminari centrat en l'"Ars Magna" del pensador. Tindrà lloc el 15 de juny, en el marc del màster en Estudis Comparatius d'Art, Literatura i Pensament, amb la participació dels estudiants del curs, el ballarí i coreògraf Cesc Gelabert, i els docents de la UPF Ivan Pintor i Amador Vega.
  De l'altra, el 13 de juliol s'inaugurarà l'exposició "La màquina de pensar: Ramon Llull i l'"Ars combinatòria", al Centre de Cultura Contemporània de Barcelona (CCCB), comissariada per Amador Vega i coproduïda per la UPF i el ZKM (Center for Art and Media). La mostra parteix del pensament de Llull per remarcar, a través d'un recorregut dinàmic i sonor, una de les seves principals aportacions: la idea que tot està connectat.
  El Grup de Tecnologies Interactives (GTI) de la UPF, dirigit pel professor Josep Blat, ha realitzat una animació de nova producció desplegada en dotze pantalles de grans dimensions per il·lustrar un dels espais de la mostra. Cadascuna de les pantalles projectarà una miniatura animada del Còdex de Karlsruhe, un manuscrit que representa els moments centrals de la vida de Llull.
  Les activitats dins de l'Any Llull a la UPF compten amb una comissió presidida per Amador Vega, i completada pels professors Pelegrí Viader, secretari general de la Universitat; Javier Aparicio, delegat de Cultura, i Ivan Pintor, docent del Departament de Comunicació. Aquest programa coincideix amb els actes commemoratius del 25è. aniversari de la UPF, que transcorren al llarg d'aquest curs 2015-2016, i li donen més rellevància.